Source: https://www.terviseamet.ee/et/keskkonnatervis/inimesele/fuusikalised-tegurid/mura
Timestamp: 2020-04-01 04:10:20+00:00
Document Index: 3070982

Matched Legal Cases: ['§ 56', '§ 5', '§ 57', '§ 218', '§ 55', '§ 57', '§ 56', '§ 56', '§ 57', '§ 71', '§ 12', '§31', '§ 7', '§ 11', '§ 130', '§ 12', '§ 39', '§ 130', '§ 6', '§ 71', '§ 66']

Avaleht Keskkonnatervis Inimesele Füüsikalised tegurid Müra
Füüsikaliste ohutegurite järelevalve
Atmosfääriõhu kaitse seaduse § 56 järgi välisõhus leviva müra normtasemed on jagatud müra piirväärtuseks (suurim lubatud müratase, mille ületamine põhjustab olulist keskkonnahäiringut ja mille ületamisel tuleb rakendada müra vähendamise abinõusid) ja müra sihtväärtuseks (suurim lubatud müratase uute planeeringutega aladel). Uue planeeringuga ala keskkonnaministri 16.detsembri 2016. a määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” § 5 tähenduses on uue planeeringuga kavandatav uus müratundlik ala.
Kui müra ületab piirväärtuse on müra tekitaja kohustatud müra vähendama.
Müra normtasemete kehtestamisel lähtutakse päevasest (7.00–23.00) ja öisest (23.00–7.00) ajavahemikust, müraallikast, müra iseloomust (püsiva või muutuva tasemega müra) ja hoonestatud või hoonestamata ala kategooriast:
I kategooria - looduslikud puhkealad ja rahvuspargid, puhke- ja tervishoiuasutuste puhkealad;
II kategooria - laste- ja õppeasutused, tervishoiu- ja hoolekandeasutused, elamualad, puhkealad ja pargid linnades ning asulates;
III kategooria - segaala ehk elamud ja ühiskasutusega hooned, kaubandus-, teenindus- ja tootmisettevõtted;
IV kategooria – tööstusala.
See, milline lubatud müratase välisõhus mingile hoonestatud või hoonestamata alale kuulub sõltub sellest, millisesse mürakategooriasse ala kuulub. Atmosfääriõhu kaitse seaduse § 57 järgi mürakategooriad määratakse vastavalt üldplaneeringu maakasutuse juhtotstarbele.
Eesti õigusruumis eristatakse müra, mis levib välisõhus ja müra, mis levib siseruumides. Välisõhus leviva müra normtasemed on kehtestatud atmosfääri kaitse seadusega ja selle alusel keskkonnaministri 16. detsembri 2016. a määrusega nr 71 „Välisõhus leviva müra normtasemed ja mürataseme mõõtmise, määramise ja hindamise meetodid". Müra normtasemed on toodud määruse lisas 1 (PDF).
Hoonete sees leviv müra on reguleeritud rahvatervise seaduse ja müra normtasemed on kehtestatud sotsiaalministri 4. märtsi 2002. a määrusega nr 42 „Müra normtasemed elu- ja puhkealal, elamutes ning ühiskasutusega hoonetes ja mürataseme mõõtmise meetodid".
Mida teha mürahäiringu korral?
Kui inimesel on kaebus konkreetse müraallika poolt tekitatud müra kohta, siis tuleb mürakaebuste lahendamiseks esitada terviseametile avaldus, mis sisaldab:
Saatja eesnimi, perekonnanimi, kontaktandmed (aadress, telefon, e-mail);
Lühidalt probleemi sisu;
Müra (vibratsiooni) allikas;
Müra (vibratsiooni) allika aadress, asukoht;
Müra (vibratsiooni) allika töögraafik või häiringu periood.
Piirkonna järelevalve ametnik uurib olukorda kohapeal, vajadusel tellib laborist vajalikud mõõtmised ning mürataseme ületamise korral teeb ettekirjutuse müraallika valdajale. Juhime tähelepanu, et tundmatute heliallikate otsimine ega selliste allikate tekitatud müra hindamine ei kuulu terviseameti Kesklabori füüsikalabori pädevusse või akrediteerimisulatusse.
Atmosfääriõhu kaitse seaduse § 218 kohaselt teostab riikliku järelevalvet välisõhus leviva müra üle erviseamet. Atmosfääriõhu kaitse seaduse § 55 lg 3 sätestab, et välisõhus leviva müra hulka ei kuulu:
olmemüra;
meelelahutusürituste müra;
töökeskkonna müra;
riigikaitselise tegevusega tekitatud müra.
Tulenevalt eeltoodust amet ei oma pädevust ega teosta järelevalvet järgmiste loetletud mürahäiringute osas:
Olmemüra (kortermajades naabrite käitumisest tulenevad mürahäiringud nagu vali muusika, karjumine, mööbli liigutamine, trampimine, laste mängimine, esemetega põhjustatud löögid)
Atmosfääriõhu kaitse seadusega mitte reguleeritud olmemüra tekitava häiringu korral tuleb juhinduda korrakaitseseaduse sätetest, millele ei ole kehtestatud numbrilisi piirnorme, kuid tuleb juhinduda subjektiivsest hinnangust võimaliku häirivuse suhtes avaliku korra mõistes.
Vastavalt korrakaitseseaduse § 57 häirivuse hindamisel lähtutakse keskmisest objektiivsest isikust ja eesmärgist, milleks nii avalikku kohta, kui ka mitte avalikku kohta tavapäraselt kasutatakse ning selle piirkonna tavadest. Seega ei ole korrakaitsenormide kohaldamine otseses seoses siseruumides mürale seatud normtasemetega.
Korrakaitseseaduse § 56 lõige 1 sätestab, et avalikus kohas on keelatud tekitada teist isikut oluliselt häirivat müra. Korrakaitseseaduse § 56 lõige 2 laiendab teist isikut oluliselt häiriva müra tekitamise keeldu ka mujale kui avalikesse kohtadesse, seda eriti öörahu ajal, ajavahemikul kella 22.00-st kuni 06.00-ni, puhkepäevadele eelneval ööl kella 00.00-st kuni 07.00-ni. Korrakaitseseaduse § 57¹ kohaselt avalikus kohas käitumise üldnõuete järgimise üle teostavad riiklikku järelevalvet: politsei; valla- või linnavalitsus. Olmemüra häiringute osas terviseamet ei saa teostada mõõtmisi, kuna puuduvad mõõtmismetoodika ja piirnormid.
Kortermajade keldris asuvate soojussõlmede ja teiste tehnoseadmete müra
Terviseamet ei lahenda kaasomanike kaebusi ega vaidlusi kaasomandi kasutamisel tekkivate nõuete üle ning samuti ei teosta riiklikku järelevalvet elamute üle kuna korteriomandi- ja korteriühistuseadus ei sätesta ametile riikliku järelevalve pädevust ja seetõttu ei saa terviseamet järelevalvemenetluse kaudu sekkuda. Sellest tulenevalt on mõistlik lähtuda asjaõigusseaduses kaasomandi kasutamise ulatuse ja valdamise kohta sätestatust ning korteriomandi ja korteriühistu seaduse regulatsioonidest.
Elamute konstruktsioonid ehk katused, seinad, küttesüsteemid, vundament ja muu taoline on kõikide kaasomanike kaasomandis ja nende kasutamine peab toimuma üksnes kaasomanike kokkuleppe alusel vastavalt asjaõigusseaduses kaasomandi ulatust ja valdamist ning kasutamist reguleerivate sätete järgi (§ 71-73). Kui kaasomandi reaalosa ja kaasomandi eseme kasutamine on reguleerimata, lähtutakse kaasomanike huvidest.
Korteriomandi ja korteriühistu seaduse § 12 lõige 2 sätestab, et korteriomanikud peavad omavahelistes suhetes, samuti suhetes korteriühistuga järgima hea usu põhimõtet ja arvestama üksteise õigustatud huve. Sama seaduse §31 lõikes 2 on toodud, et korteriomanik on kohustatud hoiduma tegevusest, mille toime teistele korteriomanikele ületab omandi tavakasutusest tekkivad mõjud.
Kaasomandiga seotud mürahäiringu korral soovitame pöörduda KÜ juhtkonna poole, arutada korteriühistu juhtkonnaga või korteriühistu üldkoosolekul. Juhul, kui mürahäiring võib olla seotud mõne ehitusliku või projekteerimisveaga siis tuleks pöörduda ka mõne asjakohase ekspertiisi teostavate ettevõtete poole. Ehitusekspert hindab kohapeal olukorda ja vajadusel kaasab hindamisse vajaliku spetsialisti.
Mürahäiringud uues elamus (hoone heliisolatsiooni küsimused, ventilatsiooni müra jne)
Terviseamet ei teosta järelevalvet ehituskvaliteedi üle.
Ehitusseadustiku § 7 alusel tuleb ehitis projekteerida ja ehitada ning korras hoida hea tava kohaselt. Sama seaduse § 11 lõik 2 punktis 5 on öeldud, et ehitis peab tagama kaitse müra eest. Hea tava kohaselt ehitatud hoone peaks vastama Eesti standardi EVS 842:2003 „Ehitiste heliisolatsiooninõuded. Kaitse müra eest“ heliisolatsiooni nõuetele tehnoseadmete ja õhumüra osas või mingi muu Euroopa Standardile. Vastavalt ehitusseadustiku § 130 lõige 2 punkt 2 on ehitise ja ehitamise nõuetele vastavuse kontrollimine kohaliku omavalitsuse ülesandeks.
Müratasemed hoone sees sõltuvad sellest, kuivõrd hoone projekteerimisel ja ehitamisel on heliisolatsiooninõuetest kinni peetud. Arendaja peab olema teadlik ümbritsevatest ja hoone sisestest müraallikatest ning arvestama heliisolatsiooni nõuetega. Elamu heliisolatsiooni pretensiooniga tuleks pöörduda arendaja poole.
Häiriva olukorra jätkumisel on võimalik tellida heliisolatsiooni mõõtmised terviseameti füüsikalaborist või muust akrediteeritud laborist. Terviseameti kesklabori füüsikalabor teostab heliisolatsiooni mõõtmisi Tervise- ja tööministri 03.10.2017 määruses nr 39 „Tasuliste tervisekaitseteenuste osutamise kord ja hinnakiri” sätestatu alusel.
Ehitustegevusest tulenevad häiringud (müra, vibarstioon)
Ehitusmüra puhul on tegemist ajutise müraga. Keskkonnaministri määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“ Lisa 1 p 3 (PDF) kohaselt on ehitustegevusega seotud müra ekvivalentsed piirtasemed normeeritud vaid õhtusel ja öisel ajal (ajavahemikul 21.00-7.00). Ehitusmürale rakendatakse kella 21.00-7.00 piirväärtusena asjakohase mürakategooria tööstusmüra normtaset. Päevasel ajal (7.00-21.00) ehitustöödest tulenevale mürale normtasemeid kehtestatud ei ole.
Ehitusseadustiku § 12 lg 3 kohaselt tuleb ehitamisel arvestada mõjutatud isikute õigustega ning rakendada abinõusid nende õiguste ülemäärase kahjustamise vastu. Ehitamisega kaasneb paratamatult teiste isikute õiguste riive, mis väljendub ehitamisega kaasnevas müras, vibratsioonis, vaatevälja vähenemises ja muus häiringus. Taolisi riiveid tuleb mõistlikus ulatuses taluda, kuid riive tekitaja peab hoolitsema selle eest et riive oleks võimalikult väike. Ehitusseadustiku § 39 lg 1 kohaselt annab ehitusloa kohalik omavalitsus, kui seaduses ei ole sätestatud teisiti. Ehitusseadustiku § 130 lg 2 p 2 sätestab, et ehitamise nõuetele vastavuse kontrollimine on kohaliku omavalitsuse ülesanne. Seega ehitustegevusest tulenevate häiringutega soovitab terviseamet pöörduda kohaliku omavalitsuse poole.
Jäätmeveokite tööst tulenev müra (tagurdamissignaalid ja jäätmete kokkupressimine)
Kohaliku omavalitsuse korralduse seaduse § 6 alusel omavalitsusüksuse ülesandeks on korraldada vallas või linnas jäätmehooldust. Jäätmeseaduse § 71 alusel jäätmehoolduse korraldamiseks kehtestab omavalitsus jäätmehoolduseeskirja. Samuti kehtestab omavalitsus korraldatud jäätmeveo reeglid Jäätmeseaduse § 66-70 alusel. Sellest tulenevalt ainult omavalitsus saab jäätmeveokite tööd reguleerida ja korraldada lähtudes öörahu tundidest ja vastavalt jäätmete väljaveo graafikule.
Lehepuhurite kasutamisest tulenev müra
Analoogselt jäätmeveokite töö korraldamisele, reguleerib omavalitsus ka lehepuhurite tööd. SA Keskkonnaõiguse Keskus on koostanud ka õigusliku analüüsi „Kohaliku omavalitsuse võimalused lehepuhurite kasutuse piiramisel“ (PDF).